b'\n_START_ARTICLE_\nRabih Azad-Ahmad\n_START_SECTION_\nOpv\xc3\xa6kst\n_START_PARAGRAPH_\nRabih Azad-Ahmad har pal\xc3\xa6stinensisk-dansk baggrund, idet han blev f\xc3\xb8dt i flygtningelejren El-Buss i det sydlige Libanon i en s\xc3\xb8skendeflok p\xc3\xa5 i alt syv, hvis for\xc3\xa6ldre var fordrevne pal\xc3\xa6stinensiske flygtninge. Da Israel invaderede Libanon i 1982, mistede Rabih en 14-\xc3\xa5rig bror. Fire \xc3\xa5r senere blev hans \xc3\xa6ldste bror f\xc3\xa6ngslet og tortureret, og en anden bror mistede livet. Derefter flygtede faren fra landet og havnede tilf\xc3\xa6ldigvis i Danmark, og i 1989, da Rabih var 13 \xc3\xa5r, fulgte resten af familien med. Efter seks m\xc3\xa5neder p\xc3\xa5 et asylcenter i S\xc3\xb8nderjylland blev de henvist til en lejlighed i Gellerupparken, hvor Rabih boede de n\xc3\xa6ste mange \xc3\xa5r af sit liv, indtil han i 2015 k\xc3\xb8bte et hus i Tilst._NEWLINE_Rabih har fortalt i et avisinterview, at han havde store problemer med at l\xc3\xa6re dansk i starten og skiftede skole flere gange for at opn\xc3\xa5 fremskridt._NEWLINE_Efter et h\xc3\xb8jskoleophold p\xc3\xa5 N\xc3\xb8rgaards H\xc3\xb8jskole tog han eksamen fra Langk\xc3\xa6r Gymnasium og begyndte at arbejde som p\xc3\xa6dagogmedhj\xc3\xa6lper i en b\xc3\xb8rnehave i Gellerupparken. Han blev medstifter af og formand for den lokale "Multikulturel Forening", der arbejdede med integrationssp\xc3\xb8rgsm\xc3\xa5l i Aarhus, i 1998. Rabih har fortalt, at han oprindelig havde planlagt at l\xc3\xa6se medicin, men foreningsarbejdet satte ham i kontakt med mange flygtninge og indvandrere, der bad om hj\xc3\xa6lp til brevvekslingen med offentlige myndigheder. Det fik ham til at interessere sig for det juridiske, og i 1999 begyndte han p\xc3\xa5 jurastudiet. Efter sin embedseksamen som cand. jur. i 2007 arbejdede han som nyuddannet i Gellerupparkens retshj\xc3\xa6lp og var siden i 2012 med til at starte firmaet Advokaterne Vest. _NEWLINE_I 2009 blev Rabih Azad-Ahmad portr\xc3\xa6tteret p\xc3\xa5 den arabiske TV-kanal Al-Jazeera med 40-60 mio. seere i en \xc2\xbd times udsendelse om hans liv og meninger som led i en programr\xc3\xa6kke, der handler om arabere, der udvandrede fra deres oprindelige hjemland til et andet land i verden, og her klarer sig godt.\n_START_SECTION_\nPolitik\n_START_PARAGRAPH_\nInteressen for integrationssp\xc3\xb8rgsm\xc3\xa5l og ikke mindst \xc3\xb8nsket om, at folkeskolerne skulle have en bedre fordeling af b\xc3\xb8rn med dansk og udenlandsk baggrund, f\xc3\xb8rte ham ind i politik. Siden 2007 har han v\xc3\xa6ret medlem af Aarhus Byr\xc3\xa5d for de radikale. I perioden 2010-13, hvor han var det eneste radikale byr\xc3\xa5dsmedlem, var han 1. viceborgmester, og fra 2014 har han v\xc3\xa6ret r\xc3\xa5dmand for kultur og borgerservice.'